رحمتلیک ننه م دئییردی یول یولداشی اولماق چتیندی، هر آدامین ایشی دئییل. یازیق آرواد دوز دئییرمیش، اوندا من باشا دوشموردوم.
ایندینین سؤزو دئییل، نئچه ایلدن سونرا قبول ائله مندن یولا گلمه ییبسن! گَلدییین واخت هله منیم چوخ ایشیم وار ایدی گؤرمه یه. او بیری اوشاقلار کیمی عراقلیلارین دَده سینی یاندیرماق ایسته ییردیم؛ آنجاق سنین پیس واختدا گلمه یین هر نه یی کورلادی. بلکه ده گلمه یین اؤز الینده دئییلدی، گئتمه یین نئجه؟ او کی اؤز الینده ایدی. اوندا نییه یئرینی بَرکیدیب قالدین؟ دوکتورلر دئدیلر خطری وار، اؤزون نئجه؟ ایسته سه یدین ائله یه بیلردین. دوز دئییرم یا یوخ…
گؤردویون ایشلرین منه گؤره اولدوغونا اینانمیرام. منه گؤره اولسایدی، ایندییه چوخدان منی اؤزونیله آپارمیشدین او دونیایا. ایندی قالیبسان بوغازیمدا، نه آتا بیلیرم، نه اودا بیلیرم. آللاها ناشوکور بنده دئییلم، آنجاق بورا گَلندن بَری گونده اؤز – اؤزومه دئییرم: بو یولداشی منه وئرمکدن اؤترو، بو گونه قالمیشام ها؟!
الینی قویدو بوینونون دالینا، اؤوکه لدی. سونرا دونوخدو الینده کی قدیمی شکیله. بیر عکسه باخ گؤر همن آدامام؟ اوندا شیر تکین ایدیم. جبهه دن گلنده ننه م بیر توربا اوزَرلیک یاندیراردی. دئییردی: بالا! گؤز دَیر.
قونشولارین منه گؤز وورماغینی بیلمیرم، آنجاق یولا چیخاندا قیزلارین جومالاشماغینی یولومون اوسته گؤروردوم. یاشلی گؤزلرینی منه تیکیب دالیمجاق دوعا ائله یَردیلر. بیلمه دیم اؤزومه گؤره ایدی، یا قد – قامتیمه گؤره. منیم اورَییم اونلاریلن دئییلدی. بونلار هامیسی سؤز ایدی. بورا گلندن سونرا بیلدیم دونیا هئچ کیمه وفاسی یوخدور. نئجه کی من “جئیران” وفالی اولمادیم.
الینی آپاردی بالیشینین آلتینا، آیری بیر شکیل چیخارتدی. گؤرورسن جئیراندی. چارشاب باشیندا منه باخیب گولور. اردبیلده دوستوم “محمود”ـ ون تویوندا اونو گؤردوم. هنده وَردن سوروشاندان سونرا، بیلدیم گلین خانیمین باجیسیدی. اورَییم چیرپیندی. کَپنکلرین قاناد چالماقلاری یادیما دوشدو. فیکر ائله دیم: سینه م کپنکیلن دولوبدو. ائلچیلیکدن سونرا بیر سویوق قارلی هاوادا توی توتدوق. یادیمدادی قار دیزدن ایدی. بیزیم تویوموز سنین یادینا گلمز. اوندا هله بیر – بیریمیزیلن تانیش اولمامیشدیق. او گون قانادلانیب اوچوردوم. بئله فیکیرلَشیردیم: قوجالاندا جئیراننان چَلیک وورا – وورا، اوشاقلاریمیزین ائوینه گئده جه ییک. سونرا اؤله نه جک بیرلیکده یاشایاجاییق. حئیف کی او جور اولمادی، یعنی سن قویمادین.
اورَکدن بیر آه چکیب آتوشگه دن گؤزونو حَیه طه تیکدی. او کیشینی گؤرورسن؟ سن بورا گلندن اونو گونده بو جور گؤرورم. آسایشگاه پالتارینین اوستوندن کراوات تاخیب حَیه طده دولانیر. الینی بئلینه ووروب شاخ – شاخ یول یئریییر. آدی “صَفر”دیر. جنگ زامانی اونو گؤرموشدوم. بئله دئییلدی هئچ. او دا جنگده موجی اولوبدور. هئچ کیمیلن یولا گئتمیر. اوندا منه دئیَردی: دَده م خان ایمیش. الینی ووراردی بئلینه، شاخ – شاخ یول یئریییب دستور وئره ردی. یازیق بیلمیر ایندی اؤزو ده دَده سی کیمی اولوبدور.
الینی پنچره نین سویوق نرده سیندن چکدی کنارا. تخت اوسته بارداشینی قوروب اودقوندو. دوز دئییرسن… هامیدان یازیغی اؤزومَم. یازیق آرواد گؤره سن نئجه دیر؟ گؤره سن جورلاناجاق؟ دونوخدو اوستونه کاغیذ بیر تقویم آسیلمیش رنگی – روفو قاچمیش دیوارا. گون آتوشگه دن شاخیردی یئره. اوتاغین قاپیسی قورو سسنن آچیلیب “عباسی” آدیندا بیر پرستار الینده غذا گیردی ایچَری. ـ «بیزیم آغا “موراد”یمز نه قاییریر؟حالی سازدی؟»
اودقونوب دئدی: ـ «یئنه نه گتیریبسن؟ شوربا؟ بیر نعلبکی داوا ایلن ؟ شوربا اولسا یئیه رم آنجاق نعلبکیده کیلره یئریم یوخدو!»
پرستار سینینی قویدو قاباغینا. ـ «یوخ بئله اولماز. ائوه گئتمک اوچون هر ایکیسی لازیمدی.»
الینی اوزاتدی قاشیغا. اونو کاسانین ایچینده دولاندیریب آپاردی آغزینا ساری. الی گؤیده قورودو. ـ «دوغرودان خانیم پرستار نئجه دیر؟»
عباسی دستگیره نی اویناتدی. ـ «یاخشیدی… اوزو بیر آز گؤیه ریب. اؤزوموزوک آ، الین یامان گوجلودو.» سونرا قاپینی اؤرتدو. قاشیق الیندن دوشدو کاسایا. شوربا لکه لری سیچرادی پالتارینا.
فرانک انصاری
اولین نفری باشید که نظر میدهید!
عزیزان علاقه مند به دریافت مرتب روزنامه ساقی آذربایجان از طریق پست می توانند با دفتر روزنامه تماس حاصل نموده و یا به سامانه پیام کوتاه روزنامه پیامک بفرستند.
اشتراک یکساله: 340 هزار تومان
اشتراک شش ماهه: 170 هزار تومان
ضمنا هزینه بسته بندی و ارسال از طریق پست بر عهده روزنامه می باشد.
برای عضویت در خبرنامه پیامکی، اطلاعات خود را وارد کنید
از مسئولین محترم استان که وعده های آنان در این ستون پیگیری گردیده خواهشمند است توضیحات خود را در خصوص علل عدم تحقق وعده های داده شده جهت اطلاع شهروندان محترم و تنویر افکار عمومی به دفتر روزنامه ساقی ارسال فرمایند.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab pes_Arab pes_Arab pes_Arab prs_Arab pes_Arab pes_Arab